КъБКъУ-м къыщызэIуахащ IэщIагъэхэм зыщыхуагъасэ IэнатIэщIэ. Абы ирихьэлIащ КIуэкIуэ Юрий
КъБР-м и Iэтащхьэ КIуэкIуэ Юрий дыгъуасэ Къэбэрдей-Балъкъэр къэрал университетым щыIащ икIи стоматологием хуеджэхэм IэщIагъэм зыщыхуагъасэ пэшыщIэ къыщызэIуахым хэтащ. Къэгъэлъэгъуапхъэщ мы еджапIэм иужьрей зэманым хуабжьу псынщIэу зэрызиужьыр. Иужьрей илъэсрэ ныкъуэм абы студентхэр щеджэ унэщIэу тIу хьэзыр щащIащ. Мы центрыр сэбэп хъунущ дзэ дохутырхэр я IэщIагъэм хуэ-Iэзэу гъэсэнымкIэ.
Стоматологхэм зыщагъэсэну центрыр иджырей IэмэпсымэхэмкIэ къызэгъэпэщащ икIи абы Iэмал псори щыIэщ медицинэмкIэ факультетым и студентхэмрэ аспирантхэмрэ я щIэныгъэм, IэщIагъэм зэпымыууэ щыхэгъэхъуэн папщIэ.
«Еджэнымрэ IэщIагъэм зыхуэгъэсэнымрэ быдэу зэпыщIауэ зэрырагъэкIуэкIынум и фIыгъэкIэ дэ хуабжьу дызыхуэныкъуэ IэщIагъэлI нэсхэр узыншагъэр хъумэнымкIэ IэнатIэм нэхъыбэ щыхъу-нущ. Абы къыхэкIыу дэ ди мурадщ университетым адэкIи дыдэIэпыкъуну, абы и мылъку, техникэ зэфIэкIым хэгъэхъуэ-ным, иджырей технологиехэр егъэджэныгъэм къыщыгъэсэбэпыным и лъэныкъуэкIэ ди деж зыри къыщыдмыгъэнэну», — жиIащ республикэм и УнафэщIым.
Студентхэмрэ егъэджакIуэхэмрэ къыщепсалъэм КIуэкIуэ Юрий гулъытэ хуищIащ щIалэгъуалэ политикэр пхыгъэкIыным, волонтёрхэм я зэщIэхъееныгъэм Къэбэрдей-Балъкъэрым зыщегъэубгъуным. Ар Гъатхэпэм и 8-мкIэ университетым цIыхубз щеджэхэмрэ егъэджакIуэхэмрэ ехъуэхъуащ. «Фи гъащIэр гуфIэгъуэрэ насыпкIэ гъэнщIауэ щытыну си гуапэщ», — жиIащ КIуэкIуэ Юрий.
КъБР-м и Iэтащхьэмрэ Правительствэмрэ я пресс-IуэхущIапIэ.
